2018/0136 (COD)

KOMISJONI TEATIS

EUROOPA PARLAMENDILE,



mis on esitatud Euroopa Liidu toimimise lepingu artikli 294 lõike 6 alusel



ning milles käsitletakse

nõukogu seisukohta Euroopa Parlamendi ja nõukogu määruse (mis käsitleb üldist tingimuslikkuse korda liidu eelarve kaitsmiseks) vastuvõtmise kohta





1.Taustteave

Euroopa Parlamendile ja nõukogule ettepaneku edastamise kuupäev

(dokument COM(2018) 324 final – 2018/0136 COD): 2. mai 2018. Euroopa Majandus- ja Sotsiaalkomitee arvamuse kuupäev: 18. september 2018. Euroopa Parlamendi seisukoha kuupäev, esimene lugemine: 4. aprill 2019. Muudetud ettepaneku edastamise kuupäev: — Nõukogu seisukoha vastuvõtmise kuupäev: 14. detsember 2020.

2.Komisjoni ettepaneku eesmärk

Ettepaneku eesmärk on kehtestada õigusnormid, mis on vajalikud liidu eelarve kaitsmiseks juhul, kui liikmesriikides esineb üldistunud puudusi õigusriigi toimimises.

Euroopa Liidul peaks sellistel juhtudel olema võimalus võtta asjakohaseid meetmeid, järgides täielikult läbipaistvuse ja proportsionaalsuse põhimõtteid.

3.Märkused nõukogu seisukoha kohta

Seisukoht, mille nõukogu võttis esimesel lugemisel, kajastab täielikult Euroopa Parlamendi ja nõukogu vahel 5. novembril 2020 saavutatud poliitilist kokkulepet. Komisjon toetab seda kokkulepet. Selle kokkuleppe põhipunktid on järgmised:

·Mõiste „üldised puudused õigusriigi toimimises liikmesriikides“ muutmine „õigusriigi põhimõtete rikkumiseks“: lisatud on sõnastus, milles selgitatakse, et mehhanismi võib kasutada ka süsteemsete rikkumiste käsitlemiseks (mis on laialt levinud või avaliku sektori asutuste korduva tegevuse või tegevusetuse tõttu või üldiste meetmete tõttu). Lisaks rõhutatakse vastastikust täiendavust kohaldatavate valdkondlike ja finantsreeglitega.

·Mehhanismi ennetav mõõde: selgitatakse, et meetmeid võib võtta ka selliste rikkumiste korral, mis „võivad tõsiselt mõjutada“ liidu usaldusväärset finantsjuhtimist või liidu finantshuve. Määratlust „tõsiselt“ komisjoni ettepanekus ei olnud, kuid see on vastuvõetav, kuna säilitatakse mehhanismi ennetav mõõde.

·Lõppsaajate kaitse tugevdamine, kohustades komisjoni andma teavet ja suuniseid. Komisjon teeb kõik endast oleneva, et tagada tasumisele kuuluvate summade tegelik tasumine asjaomase liikmesriigi poolt (kasutades olemasolevaid mehhanisme). See tugevdab lõplike toetusesaajate ja vahendite saajate kaitset kooskõlas ettepanekuga.

·Meetmete vastuvõtmise ja tühistamise menetlus ning kohaldatava häälteenamuse muutmine nõukogus: menetlust lihtsustati, et tagada tõhus ja kiire mehhanism, säilitades samal ajal asjaomaste liikmesriikide õiguse olla ära kuulatud. Nõukogu teeb otsuse kvalifitseeritud häälteenamusega (komisjon tegi ettepaneku kasutada kvalifitseeritud häälteenamust nõudvat pöördhääletust). Ühes põhjenduses ja artiklis tuletatakse meelde, et komisjon võib kasutada oma institutsioonilisi eelisõigusi tagamaks, et nõukogu täidab oma otsuse tegemise kohustust. Muudatustega säilitatakse mehhanismi üldine tõhusus ja komisjoni institutsiooniline iseseisvus.

·Nn hädapidur: põhjenduses selgitatakse, et erandkorras võib asjaomane liikmesriik taotleda Euroopa Ülemkogu eesistujalt küsimuse suunamist Euroopa Ülemkogule. Kui see poliitiline samm peaks algatatama, ei võtaks nõukogu põhimõtteliselt vastu ühtegi otsust enne, kui Euroopa Ülemkogu on seda küsimust arutanud. Arutelu peaks toimuma maksimaalselt kolme kuu jooksul. Komisjon nõustub selle kompromissiga, kuna sellega nähakse ette poliitiline arutelu, mis ei hõlma ametlikku sammu menetluses ega Euroopa Ülemkogu kaasamist eelarve täitmisse, ning see ei tohiks muuta mehhanismi ebatõhusaks, kuna see ei mõjuta nõukogu otsustusõigust ega komisjoni rolli.

·„Struktureeritud dialoogi“ lisamine: parlamendi võimalus kutsuda komisjon struktureeritud dialoogile oma järelduste üle on vastuvõetav.

4.Kokkuvõte

Komisjon toetab institutsioonidevaheliste läbirääkimiste tulemusi ja võib seega nõukogus esimesel lugemisel võetud seisukohaga nõustuda.